ໃນວັນທີ 19 ທັນວາ 2017, ທ່ານ ສຸພັນ ແກ້ວມີໄຊ, ລັດຖະມົນຕີກະຊວງແຜນການ ແລະ ການລົງທຶນ, ປະທານຄະນະກຳມະການປະສານງານຮ່ວມ ເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ ຂອງ ສປປ ລາວ ໄດ້ສໍາເລັດການນໍາພາ ຄະນະຜູ້ແທນ ສປປ ລາວ ເຂົ້າຮ່ວມກອງປະຊຸມ ຄະນະກຳມະການປະສານງານຮ່ວມເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ ຄັ້ງທີ 11ທີ່ ແຂວງ ບິງເຟືອກ, ສສ ຫວຽດນາມ, ພາຍໃຕ້ການເປັນປະທານ ຂອງ ທ່ານ ຫງວຽນ ຈິ ຢຸ້ງ (Nguyen Chi Dung), ລັດຖະມົນຕີ ກະຊວງແຜນການ ແລະ ການລົງທຶນ, ປະທານຄະນະກຳມະການປະສານງານຮ່ວມ ເຂດສາມຫຼ່ຽມພັດທະນາ ແຫ່ງ ສສ ຫວຽດນາມ, ເຊິ່ງມີ ທ່ານ ປານ ໂສຣະສັກ (Pan SORASAK), ລັດຖະມົນຕີກະຊວງການຄ້າ, ປະທານຄະນະກຳມະການປະສານງານຮ່ວມ ເຂດສາມຫຼ່ຽມພັດທະນາ ແຫ່ງ ຣາຊະອານາຈັກ ກຳປູເຈຍ ແລະ ທ່ານ ຫງວຽນ ວັນ ຈຣໍາ (Nguyen Van Tham), ປະທານຄະນະກໍາມະການປະຊາຊົນ ແຂວງບິງເຟືອກ ເຂົ້າຮ່ວມ. ນອກຈາກ ຄະນະຜູ້ແທນຈາກກະຊວງຂະແໜງການຕ່າງໆ ຂອງ ສາມປະເທດ ແລ້ວ, ຍັງມີ ຄະນະຜູ້ແທນຂັ້ນສູງຈາກ 13 ແຂວງ ເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ, ໃນນັ້ນ ລວມມີ ແຂວງຈໍາປາສັກ, ແຂວງສາລະວັນ, ແຂວງເຊກອງ ແລະ ແຂວງອັດຕະປື ກໍ່ໄດ້ເຂົ້າຮ່ວມກອງປະຊຸມດັ່ງກ່າວ.
ກອງປະຊຸມຄັ້ງນີ້ ໄດ້ທົບທວນຄືນຄວາມຄືບໜ້າການຈັດຕັ້ງປະຕິບັດ ຜົນກອງປະຊຸມຄະນະກຳມະການປະສານງານຮ່ວມ ເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ (JCC) ຄັ້ງທີ 10 ໃນເດືອນທັນວາ 2015 ທີ່ ແຂວງຈຳປາສັກ ແລະ ກອງປະຊຸມສຸດຍອດເຂດສາມຫຼ່ຽມພັດທະນາ ກໍາປູເຈຍ-ລາວ-ຫວຽດນາມ ຄັ້ງທີ 9 ໃນເດືອນພະຈິກ 2016 ທີ່ ສຽມລຽບ ແລະ ພ້ອມກັນປຶກສາຫາລື ກ່ຽວກັບ ທິດທາງການຮ່ວມມືໃນຕໍ່ໜ້າ. ໃນໂອກາດກອງປະຊຸມດັ່ງກ່າວ, ທ່ານ ລັດຖະມົນຕີ ຂອງ 3 ປະເທດ ໄດ້ເຫັນດີຮັບຮອງ ແລະ ລົງນາມບົດບັນທຶກຂອງກອງປະຊຸມຄະນະກຳມະການປະສານງານຮ່ວມ ເຂດສາມຫຼ່ຽມພັດທະນາ ກໍາປູເຈຍ-ລາວ-ຫວຽດນາມ ຄັ້ງທີ 11 ເພື່ອເປັນບ່ອນອີງໃນການສືບຕໍ່ຈັດຕັ້ງປະຕິບັດວຽກງານການຮ່ວມມືໃນຕໍ່ໜ້າ ລະຫວ່າງ ສາມປະເທດ ກໍຄື 13 ແຂວງໃນເຂດສາມຫຼ່ຽມພັດທະນາ ທັງນີ້ກໍເພື່ອຈະລາຍງານ ຕໍ່ ກອງປະຊຸມສຸດຍອດເຂດສາມຫຼ່ຽມພັດທະນາ ກໍາປູເຈຍ-ລາວ-ຫວຽດນາມ ຄັ້ງທີ 10, ເຊິ່ງມີແຜນຈະຈັດຂຶ້ນໃນເດືອນມີນາ 2018 ທີ່ ສສ ຫວຽດນາມ.
ກອງປະຊຸມ ໄດ້ຮັບຊາບໝາກຜົນຂອງກອງປະຊຸມລະດັບຕ່າງໆ ແລະ ກິດຈະກຳປິ່ນອ້ອມ ທີ່ໄດ້ຈັດຂຶ້ນໃນໂອກາດກອງປະຊຸມຄັ້ງນີ້ ເປັນຕົ້ນ ກອງປະຊຸມເຈົ້າໜ້າທີ່ອາວຸໂສ, ກອງປະຊຸມອະນຸກໍາມະການດ້ານເສດຖະກິດ ຄັ້ງທີ 10, ກອງປະຊຸມອະນຸກໍາມະການປ້ອງກັນຄວາມສະຫງົບ ແລະ ວຽກງານການຕ່າງປະເທດ ຄັ້ງທີ 10, ກອງປະຊຸມອະນຸກໍາມະການສັງຄົມ ແລະ ສິ່ງແວດລ້ອມ ຄັ້ງທີ 8 ແລະ ກອງປະຊຸມອະນຸກໍາມະການປະສານງານລະດັບແຂວງ ຄັ້ງທີ 9 ທີ່ໄດ້ຈັດຂຶ້ນໃນວັນທີ 17 ທັນວາ 2017 ລວມທັງຜົນການຈັດງານວາງສະແດງການຄ້າ ແລະ ການທ່ອງທ່ຽວ, ເວທີປຶກສາຫາລືຊາວໜຸ່ມ ຄັ້ງທີ 7 ແລະ ກອງປະຊຸມສໍາມະນາ ວ່າດ້ວຍການສົ່ງເສີມການຄ້າ, ການລົງທຶນ ແລະ ການທ່ອງທ່ຽວ ຄັ້ງທີ 11 ທີ່ໄດ້ຈັດຂຶ້ນໃນລະຫວ່າງວັນທີ 16-18 ທັນວາ 2017 ທີ່ ແຂວງບິງເຟືອກ. ກອງປະຊຸມໄດ້ຮັບຊາບຄວາມຄືບໜ້າການຮ່າງເອກະສານ ແຜນປະຕິບັດງານ ວ່າດ້ວຍ ການເຊື່ອມຈອດດ້ານເສດຖະກິດ ກໍາປູເຈຍ-ລາວ-ຫວຽດນາມ ຮອດປີ 2030, ເຊິ່ງມີແຜນຈະໃຫ້ສໍາເລັດຮ່າງດັ່ງກ່າວ ພາຍໃນເດືອນມັງກອນ 2018 ເພື່ອນໍາສະເໜີໃຫ້ ທ່ານ ລັດຖະມົນຕີ, ປະທານຄະນະກໍາມະການປະສານງງານຮ່ວມ ເຂດສາມຫຼ່ຽມພັດທະນາ ກໍາປູເຈຍ-ລາວ-ຫວຽດນາມ ຮ່ວມກັນລົງນາມ ໃນໂອກາດກອງປະຊຸມສຸດຍອດ ເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ ຄັ້ງທີ 10 ທີ່ຈະມາເຖິງນີ້. ລວມທັງແຜນພັດທະນາອຸດສາຫະກໍາຢາງພາລາ ໃນເຂດສາມຫຼ່ຽມພັດທະນາ ກໍາປູເຈຍ-ລາວ-ຫວຽດນາມ ແລະ ແຜນພັດທະນາອຸດສາຫະກໍາການທ່ອງທ່ຽວ ໃນເຂດສາມຫຼ່ຽມພັດທະນາ.